Лиза Марклунд
Лиса Марклунд () е известна шведска журналистка и писателка (авторка на бестселъри в жанра трилър). Заедно с Хенинг Манкел, Стиг Ларшон и Камила Лекберг формират „златното каре“ на шведския трилър.

Биография и творчество 
Ева Елисабет (Лиса) Марклунд е родена на 9 септември 1962 г. в Полмарк, Питео, Норботен, Швеция. Има по-малки брат и сестра. След завършване на гимназията работи като крупие в хотел в Питео, сервитьорка в Лондон, в кибуц в Израел и като телефонист в Холивуд.

Учи журналистика в медийния колеж „Кахил“ в община Каликс. След дипломирането си работи като репортер в „Норботен Куриер“. На 24 г. е назначена в „Aftonbladet“ и отива да работи в Стокхолм. По-късно се мести в „Expressen“. Помага за стартирането на вестник „Метро“ и работи в TV4. В продължение на 10 години работи като разследващ репортер, а като редактор на новините в телевизията в продължение на 5 години. Като журналист често повдигна въпросите за правата на жените и на децата. Авторка е на документални филми за деца със СПИН в Камбоджа и Русия, както и поредица за домашното насилие.

Лиса Марклунд е порулярен колумнист в различни шведски и международни вестници и списания, включително в таблоида „Expressen“, „Verdens Gang“ в Норвегия, „Financial Times“ във Великобритания, „Welt am Sonntag“ в Германия, „Dagbladet Information“ в Дания, и „Ilta-Lehti“ във Финландия.

През 1995 г. пробива с книгата си „Gömda“ (Скрита) – истинската история за Мария Ериксон (съавтор), която е първата жена, получила убежище в САЩ поради домашно насилие и терор в родината си. На английски език книгата е публикувана под заглавие „Buried alive“. През 2004 г. продължението на историята е издадено в романа „Asyl“ (Убежище).

През 1998 г. е публикуван първия ѝ трилър „Жената, която трябваше да умре“ от поредицата „Аника Бенгтсон“. Главната героиня е упоритата и еманципирана разследваща репортерка Аника Бенгтсон. Романът е удостоен с наградата „Полони“ за най-добър шведски криминален роман, писан от жена, както и наградата „Дебютант“ за най-добър дебютен роман на годината. През 2001 романът „Жената, която трябваше да умре“ е екранизиран във филма „Sprängaren“ (Атентаторът) с участието на Хелена Бергстрьом.

Следват още трилъри от поредицата – „Studio Sex“, „Paradiset“, „Prime Time“, „Червения вълк“, които утвърждават писателката сред майсторите на криминалния съспенс. През 1999 г. Лиса Марклунд става автор на годината в Швеция за „Studio Sex“. През 2003 г. трилърът „Paradiset“ е екранизиран с участието на Хелена Бергстрьом и на българския актьор Георги Стайков. През 2012 г. шест от романите за Аника Бенгтсон са филмирани в популярната телевизионна поредица „Криминален репортер“ с участието на Малин Крепин, Бьорн Кжелман и Лейф Андре.

През 2010 г., заедно с писателя Джеймс Патерсън, издават трилъра „P.S. Убийците“, който става №1 в списъка на бестселърите на „Ню Йорк Тайм“ правейки Лиса Марклунд втория шведски автор достигал това място (след Стиг Ларшон с „Милениум“).

Произведенията на писателката често са в списъците на бестселърите. Те са преведени на над 33 езика и са издадени в над 15 милиона екземпляра по света.

През 2003 и 2004 г. Лиса Марклунд е в топ 10 на най-популярните жени в Швеция, а през 2004 г. става посланик на добра воля на УНИЦЕФ.

Тя е съсобственик на „Piratförlaget“, една от най-успешните издателски къщи в Швеция.

Лиса Марклунд живее със семейството си в Стокхолм, и в Марбела, Южна Испания.

Произведения

Самостоятелни романи 
 Härifrån till jämställdheten (1998) – с Лота Карпентър
 Det finns en särskild plats i helvetet för kvinnor som inte hjälper varandra (2005) – с Лота Карпентър
 P.S. Убийците, The Postcard Killers (2010) – с Джеймс Патерсън
 Without a Trace (2015)

Серия „Мария Ериксон“ (Maria Eriksson) 
 Gömda (1995) – с Мария Ериксон
 Asyl (2004) – с Мария Ериксон

Серия „Аника Бенгтсон“ (Annika Bengtzon) 
 Жената, която трябваше да умре, Sprängaren (1998)
 Studio Sex (1999) – издаден и като „Studio 69 / Exposed“
 Paradiset (2000) – издаден и като „Vanished“
 Prime Time (2002)
 Червения вълк, Den röda vargen (2003)
 Nobels testamente (2006)
 Livstid (2007)
 En plats i solen (2008)
 Du gamla du fria (2011)
 Lyckliga gatan (2013)

Екранизации 
 2001 Sprängaren
 2003 Paradiset
 2012 Nobels testamente
 2012 Prime Time
 2012 Studio Sex
 2012 Den röda vargen
 2012 Livstid
 2012 En plats i solen

Филмография 
 2004 Världens humorkväll – ТВ филм с участието и на Мартин Тимел и Кристине Мелцер

Източници 

  Биография и библиография във „Fantasticfiction“
  Биография и библиография в „Goodreads“
  Биография в официалния сайт
 Биография в „Колибри“
 Биография в „Ентусиаст“

Външни препратки 
  на Лиса Марклунд
 
 

Писатели на трилъри
Шведски автори на криминални романи
Шведски журналисти